**Tervezet:**

**2015. március 27.**

**2015. évi….törvény**

**a vízitársulatokról szóló 2009. évi CXLIV. törvény módosításáról**

**1.§**

A vízitársulatokról szóló 2009. évi CXLIV. törvény (a továbbiakban: Tv.) 6. § (1) bekezdések helyébe a következő rendelkezés lép:

„6. § (1) A tag joga, hogy

a) a társulat alapszabályában meghatározott módon küldöttet válasszon;

b)a közgyűlésen személyesen vagy képviselője útján részt vegyen a társulati feladatok meghatározásában, a határozatok meghozatalában;

c) a társulatban személyesen - ha kizáró ok, illetőleg összeférhetetlenség nem áll fenn - tisztséget viseljen;

d) a tisztségviselőktől, küldöttjétől a társulatot vagy a saját érdekeltségét, egyéb jogait vagy kötelezettségeit érintő ügyben felvilágosítást kérjen.”

**2. §**

1. A Tv. 23/A. § (2)-(3) bekezdései helyébe a következő rendelkezések lépnek:

„(2) A közgyűlést az intézőbizottság elnöke hívja össze. Ha az intézőbizottság elnöke ezt elmulasztja, az összehívásra a felügyelőbizottság elnöke jogosult. Össze kell hívni a közgyűlést, ha a társulati tagok érdekeltségi egység aránya szerint számított több mint 25%-a írásban kéri.

(3) A társulat közgyűlésén a társulat igazgatója, a területileg illetékes mezőgazdasági és vízügyi igazgatási szervezetnek, a társulatok érdekképviseleti szervezetének képviselője, valamint a Magyar Agrár-, Élelmiszergazdasági és Vidékfejlesztési Kamara területi szervének képviselője tanácskozási joggal vehet részt.”

1. A Tv. 23/A. § (5)-(9) bekezdései helyébe a következő rendelkezések lépnek:

„(5) A közgyűlés kizárólagos hatáskörébe tartozik a tagok fizetési kötelezettsége mértékének és felhasználásának meghatározása a társulati feladatok ellátása érdekében. A közgyűlés kizárólagos hatáskörében dönt az alapszabály módosításáról, a társulat megszüntetéséről, az egyesülésről, szétválásról, a csatlakozásról, illetve a kiválásról.

(6) A közgyűlés időpontját, helyét és napirendjét tartalmazó értesítést minden tagnak, valamint a (3) bekezdés szerinti tanácskozási jogosultaknak a közgyűlés megtartására kitűzött időpontot legalább 15 nappal megelőzően meg kell küldeni és az illetékes települési önkormányzatok hirdetőtábláján, valamint a helyben szokásos egyéb módon közzé kell tenni.

(7) A tagot a közgyűlésen - két tanú által aláírt - írásbeli meghatalmazással ellátott személy is képviselheti. Egy képviselő legfeljebb száz tagot képviselhet. A tagok számára fizetési kötelezettséget megállapító határozat esetében meghatalmazott képviselő szavazata csak akkor érvényes, ha a tag által a képviseletére adott írásbeli meghatalmazás kifejezetten tartalmazza a tagnak a határozati javaslatban foglalt fizetési kötelezettség vállalására vonatkozó egyértelmű felhatalmazását.

(8) A közgyűlés határozata akkor érvényes, ha az összes társulati tagok érdekeltségi egység aránya szerint számított több mint fele, nyílt szavazással dönt az elfogadásáról. A társulat megszüntetéséről rendelkező közgyűlési döntést az összes társulati tag érdekeltségi egység aránya szerint számított több mint 75%-ának a szavazatával hozza. Egy tag egy szavazattal rendelkezik.

(9) A közgyűlések határozatairól nyilvántartást kell vezetni és a jegyzőkönyveket, valamint a (7) bekezdés szerinti meghatalmazásokat a nyilvántartás mellékleteként kell megőrizni.”

1. A Tv. 23/A. §-a következő (12) bekezdéssel egészül ki:

„(12) A közgyűlés határozatait a (3) bekezdés szerinti tanácskozási jogosultaknak a határozat meghozatalát követő 15 napon belül meg kell küldeni, és az illetékes települési önkormányzatok hirdetőtábláján, valamint a helyben szokásos egyéb módon közzé kell tenni.”

**3. §**

A Tv. a következő 23/B. §-al egészül ki:

„23/B. § (1) a vízitársulatokról szóló 2009. évi CXLIV. törvény módosításáról szóló 2015. évi….törvény ( a továbbiakban: Mód. tv.) hatályba lépését követő száznyolcvan napon belül a vízitársulat közgyűlésen dönt a küldöttgyűlés által 2013. január 1. napját megelőzően hozott, a tagok számára fizetési kötelezettséget megállapító határozatának megerősítéséről.

(2) Amennyiben a közgyűlés a Mód. tv. hatályba lépését követő száznyolcvanegyedik napon belül az (1) bekezdésben foglaltak szerinti határozatot nem hozza meg, úgy a 2013. január 1-jét megelőzően a küldöttgyűlés által a tagok számára fizetési kötelezettséget megállapító határozat 2015. január 1. napjával a törvény erejénél fogva hatályát veszti.

(3) Az (1) bekezdésben foglaltak szerinti kérdés megtárgyalását tárgyaló közgyűlés összehívására a 23/A. § (6) bekezdésében foglaltakat kell megfelelően alkalmazni.

(4) A 2013. január 1. napját megelőzően a küldöttgyűlés által a tagok számára fizetési kötelezettséget megállapító határozaton alapuló, 2015. évben esedékes követelés csak a közgyűlés által az (1) bekezdésben foglaltak alapján meghozott határozatát követően, a határozat szerint érvényesíthető.”

**4. §**

A Tv. a következő alcímmel és 40. §-a a következő (4) bekezdéssel egészül ki:

„(4) A vízügyi igazgatási szerv, valamint a Magyar Agrár-, Élelmiszergazdasági és Vidékfejlesztési Kamara jogosult a társulat ügyvitelének, pénz- és anyaggazdálkodásának ellenőrzésére.”

**5. §**

A Tv. 42. §-a a következő (5) bekezdéssel egészül ki:

„(5) A társulati feladatok ellátása érdekében a tagokat terhelő érdekeltségi hozzájárulás alapja az érdekeltségi terület - m2-ben meghatározott - egységnyi része.”

**6. §**

A Tv. a következő alcímmel és 61/B. §-al egészül ki:

**„ A vízitársulat önkormányzati határozatainak bírósági felülvizsgálata**

61/B. § (1) A vízitársulat tagja – a (7) bekezdésben foglalt eset kivételével – a (5) bekezdés szerint kérheti a bíróságtól a vízitársulat valamely testületi szerve vagy tisztségviselője által önkormányzati jogkörben hozott, e törvény rendelkezéseibe, más jogszabályba, az alapszabályba vagy más önkormányzati szabályzatába ütköző döntésének felülvizsgálatát. A (7) bekezdésben foglalt eset kivételével nincs lehetőség a döntés bíróság előtti megtámadására, ha a döntés meghozatalától számítva több mint egy év eltelt.

 (2) Perindítás megelőzően a tag köteles a jogsértést a felügyelő bizottságnak bejelenteni.

 (3) A felügyelő bizottság a bejelentést követő hatvan napon belül köteles írásban állást foglalni.

(4) A felügyelő bizottság jelzésére a kifogásolt döntést hozó szerv a bejelentést követő hatvan napon belül jogosult döntését visszavonni vagy megváltoztatni.

 (5) A pert a tagnak a felügyelő bizottság állásfoglalásától, vagy a (3) bekezdés szerinti határidő eredménytelen elteltétől számított harminc napon belül kell megindítania.

 (6) A (4) bekezdésben megállapított határidő elmulasztása esetén igazolásnak nincs helye. A bíróság eljárására egyebekben a polgári perrendtartásról szóló törvény szabályait kell alkalmazni. A perindításnak nincs halasztó hatálya, a bíróság azonban a határozat végrehajtását felfüggesztheti.

 (7) A tag Mód. tv. hatályba lépését megelőző 3 éven belül a vízitársulat valamely testületi szerve vagy tisztségviselője által társulati önkormányzati jogkörben hozott és tag számára pénzügyi kötelezettség megállapító döntésével szemben Mód. tv. hatályba lépését követő egy éves jogvesztő határidőn belül bírósághoz fordulhat. A bírósági eljárásra és a bírósághoz fordulás feltételére a (2)-(6) bekezdésében foglaltak megfelelően alkalmazandók.

(8) A Magyar Agrár-, Élelmiszergazdasági és Vidékfejlesztési Kamara mellett működő Állandó Választottbíróság kizárólagos hatáskörrel rendelkezik, amennyiben döntésének a vízitársulat és tagja a közöttünk a tagsági viszonnyal összefüggő jogvitájukban alávetik magukat.

(9) A küldöttgyűlés által 2013. január 1-jét megelőzően a tagok számára fizetési kötelezettséget megállapító határozatán alapuló végrehajtási eljárást a tag kérelmére fel kell függeszteni, amennyiben a tag a (7) vagy (8) bekezdésben foglalt eljárást kezdeményezte.”

**7.§**

1. A Tv. 9. § *i)* pontjában a „küldöttgyűlés” szövegrész helyébe a „közgyűlés” szöveg lép.
2. A Tv. 38. § (1) bekezdésének *b)* pontjában és 46. §-ban „a küldöttgyűlés” szövegrész helyébe „a közgyűlés határozata és a küldöttgyűlés” szöveg lép.
3. A Tv. 38. § (1) bekezdésének *d)* pontjában „a küldöttgyűlést” szövegrész helyébe „a közgyűlést illetve küldöttgyűlést” szöveg lép.
4. A Tv. 51. § (1) és (3) bekezdésében, valamit 56. § (1) bekezdésében a „küldöttgyűlése” szövegrész helyébe „közgyűlése” szöveg lép.
5. A Tv. 53. § (1) és (4) bekezdésében a „küldöttgyűlésen” szövegrész helyébe „közgyűlésen” szöveg lép.
6. A Tv. 54. § (1) bekezdésében a „küldöttgyűlést” szövegrész helyébe „közgyűlést” szöveg lép.
7. A Tv. 56. § (1) bekezdésében a „küldöttgyűlése” szövegrész helyébe „közgyűlése” szöveg lép.
8. A Tv. 57. § (2) bekezdésében és 58. § (1) és (3) bekezdéseiben a „küldöttgyűlési” szövegrészek helyébe „közgyűlési” szövegrészek lépnek.

**8. §**

Hatályát veszti a Tv. 27. § (3) bekezdése.

**9. §**

Ez a törvény a kihirdetését követő napon lép hatályba.